和韓三謁歐陽九之作
作者：蘇舜欽
朝代：宋

paragraphs: 予方居憂艱，胸懷積瘡刺。
昏明走月月，慘慘絕生意。
杜門厭過從，掩耳避時事。
韓子我所佳，招我懃有謂。
城南訪永叔，共可豁蒙蔽。
是時窮陰久，泥淖沒馬鼻。
區區不憚遠，饑渴奔高誼。
永叔聞我來，解榻顔色喜。
殷勤排清罇，甘酸飣果餌。
圖書堆滿牀，措論極根柢。
伊余昏迷中，忽若出夢寐。
劃然毛骨開，精神四邊至。
既歸尚泠然，數日飽滋味。
韓子歎不足，作詩暢情義。
爛如珊瑚鈎，光豔不可閉。
迫余使之和，庶以同氣類。
自顧屯鈍極，出語少姿媚。
抉剔雖强成，徒使腸胃沸。
永叔經術深，爛熳不可既。
雖得終日談，百未出一二。
倉皇逼行役，蕭颯包素志。
不日便乖拆，安能訖精粹。
他年老門牆，君子無我棄。